ສປຊ ຊ່ວຍ ບັງ​ກລາ​ເເດັສ ​ແລະມຽນມາ ​​​ກະກຽມ​ຮັບ​ມື​ກັບ​​ ລົມ​ພາຍຸ Mahasen (ສະໄລດ໌)
​ຢ້ານກັນ​ວ່າ ພາຍຸ Mahasen ຈະ​ກະທົບ​ຕໍ່​ ຜູ້​ຄົນ​ຫຼາຍ​ລ້ານ​ຄົນ ​ໃນພາກ​ຕາ​ເວັນ​ອອກສຽງເໜືອ ​ຂອງ​ອິນ​ເດຍ ​ໃນບັງ​ກລາ​ເ​ເດັສ ​ແລະລັດຣາຄາຍ ຂອງມຽນມາ.
ອົງການສະຫະປະຊາຊາດກ່າວວ່າ ຕົນກໍາລັງປະສານງານກັບ ທາງລັດຖະບານຂອງບັງກລາເເດັສ ແລະມຽນມາ ເພື່ອກະກຽມ ວິທີການຮັບມືກັບໄພພິບັດຂອງພວກເຂົາເຈົ້າ ກ່ອນການມາ ເຖິງຂອງລົມພາຍຸໄຊໂຄລນ Mahasen ອົງການສະຫະປະຊາຊາດ ກ່າວໃນແລງວັນອັງຄານວານນີ້ວ່າ ຄາດວ່າ ພາຍຸໄຊໂຄລນ Mahasen ຈະພັດຂຶ້ນຝັ່ງໃນແລງວັນ ສຸກທີ່ຈະມາເຖິງນີ້ ຢູ່ທາງທິດເໜືອຂອງເມືອງ Chittagong ຂອງບັງກລາເເດັສ ໃກ້ໆກັບຊາຍແດນມຽນມາ ອົງການນາໆຊາດດັ່ງກ່າວເວົ້າວ່າ ມີການຢ້ານກົວກັນວ່າ ພາຍຸ Mahasen ຈະກະທົບຕໍ່ຜູ້ຄົນຫຼາຍລ້ານຄົນ ໃນພາກ ຕາເວັນອອກສຽງເໜືອຂອງອິນເດຍ ໃນບັງກລາເເດັສ ແລະ ລັດຣາຄາຍຂອງມຽນມາ ບ່ອນທີ່ມີພວກອົບພະຍົບພາຍໃນ ປະເທດຈໍານວນຫຼາຍໝື່ນຄົນອາໄສຢູ່ສູນພັກເຊົາຊົ່ວຄາວນັ້ນ ລັດຖະບານມຽນມາກ່າວວ່າ ເປັນທີ່ຢ້ານກັນວ່າ 58 ຄົນ ຈາກ ສູນພັກເຊົາຊົ່ວຄາວໃນລັດຣາຄາຍ ທີ່ພະຍາຍາມຈະຍົກຍ້າຍ ໄປສູ່ພື້ນທີ່ທີ່ສູງກ່ວາ ກ່ອນລົມພາຍຸຈະໄປເຖິງນັ້ນໄດ້ເສຍຊີວິດ ຫລັງຈາກເຮືອຂອງເຂົາເຈົ້າຫລົ້ມ ໃນວັນຈັນຜ່ານມາ ທ່ານນາງ Valerie Amos ຫົວໜ້າອົງການຊ່ວຍເຫລືອດ້ານມະນຸດສະທໍາຂອງສະຫະ ປະຊາຊາດ ກ່າວວ່າ ທ່ານນາງມີຄວາມເສົ້າສະລົດໃຈຫລາຍທີ່ສຸດນໍາການຈົມນໍ້າຕາຍ ຂອງພວກຄົນເຫລົ່ານັ້ນ ທ່ານນາງ Amos ຍັງໄດ້ກ່າວອີກວ່າ ມັນຈໍາເປັນຢ່າງທີ່ສຸດທີ່ ລັດຖະບານມຽນມາ ຈະຕ້ອງເຮັດໃຫ້ແນ່ໃຈວ່າ ປະຊາຊົນມຽນມາ ສາມາດໄປຮອດໄປ ເຖິງສະຖານທີ່ປອດໄພ ກ່ອນທີ່ລົມພາຍຸ Mahasen ຈະມາຮອດ